የአዲስ አበባ ከተማ መንገዶች ባለሥልጣን ኃላፊዎች በተሽከርካሪዎች ግዥ እየተወዛገቡ ነው
የአዲስ አበባ ከተማ መንገዶች ባለሥልጣን የዋጋቸውን ዕጥፍ የሚሆን የተጠየቀባቸውን 20 ተሽከርካሪዎች ታክስና ቀረጥ ከፍሎ ለመረከብ፣ የባለሥልጣኑ የተለያዩ ከፍተኛ ኃላፊዎች እየተወዛገቡ መሆኑን ታወቀ፡፡ አውቶሞቢሎቹን (ቶዮታ ያሪስ) ለማቅረብ በወጣው ጨረታ ከተሳተፉት ተሽከርካሪ አቅራቢ ድርጅቶች መካከል፣ በላይ አብ ሞተርስና ሞኤንኮ የሞተርና ኢንጂነሪንግ አክሲዮን ማኅበር በባሥልጣኑ የቀረበውን መሥፈርት በማሟላት የመጨረሻዎቹ ተወዳዳሪዎች እንደነበሩ ሰነዶቹ ያሳያሉ፡፡ በላይ አብ ሞተርስ 20 ቶዮታ ያሪስ አውቶሞቢሎች ታክስና ቀረጥን ጨምሮ በ13,583,634 ብር ሲያቀርብ፣ ሞኤንኮ ደግሞ ባለሥልጣኑ ለኤልሲ የከፈለውን ሳይጨምር በ12,530,015 ብርና የኤልሲውን ጨምሮ 26,113,649 ብር ማቅረቡን ሰነዶቹ ያስረዳሉ፡፡ጨረታውን ሞኤንኮ እንዲያሸንፍ በመደረጉ ባለሥልጣኑ በወቅቱ በነበረው የውጭ ምንዛሪ መጠን፣ የአውቶሞቢሎችን ጠቅላላ ዋጋ (ታክስና ቀረጥን ሳይጨምር) 9,582,855 ብር ክፍያ መፈጸሙ ታውቋል፡፡ አስመጪው ኩባንያ ሃያዎቹን አውቶሞቢሎች አስጭኖና አጓጉዞ ገላን ደረቅ ወደብ ድረስ ማምጣቱም ተረጋግጧል፡፡ ተሽከርካሪዎቹን በስምምነታቸው መሠረት ታክስና ቀረጥ 16,530,794 ብር ከፍሎ ባለሥልጣኑ መረከብ ቢኖርበትም፣ ልዩነቱን ሊከፈል አልቻለም፡፡ በወደቡ ከተፈቀደው 25 ቀናት በላይ ማቆየት ተጨማሪ የደሜሬጅ ክፍያ ስለሚያስከትል፣ ሞኤንኮ ተሽከርካሪዎቹን ከወደቡ በማውጣት በራሱ መጋዘን (ቦንድድ ዌር ሐውስ) ውስጥ አስቀምጧቸው እንደሚገኝም ተረጋግጧል፡፡ሞኤንኮ የሞተርና ኢንጂነሪንግ ኩባያ አክሲዮን ማኅበር ለአዲስ አበባ ከተማ መንገዶች ባለሥልጣን በጻፈው ደብዳቤ እንዳስታወቀው፣ በገቡትና ባሠሩት ውል መሠረት ተሽከርካሪዎቹን አምጥቷል፡፡ በተስማሙበትና ባሠሩት ውል መሠረት የታክስና ቀረጥ ክፍያ የሚፈጸመው በባለሥልጣኑ ነው፡፡ በመሆኑም ታክስና ቀረጥ ክፍያውን በመፈጸም አውቶሞቢሎች እንዲረከብ አሳስቧል፡፡ ያ ሳይሆን ቀርቶ በተሽከርካሪዎቹ ላይ ጉዳት ወይም ተጨማሪ ችግር ቢፈጠር ኃላፊነቱን እንደማይወስድ፣ የማኅበሩ የመኪኖችና የጨረታ ሽያጭ ሥራ አስኪያጁ አቶ ሙሉጌታ ሰይፉ ለዋና ሥራ አስኪያጁ ሞገስ ጥበቡ (ኢንጂነር) ግልባጭ ያደረጉት ደብዳቤ ያስረዳል፡፡የሞኤንኮን ጥያቄና ማሳሰቢያ የተመለከቱት የከተማው መንገዶች ባለሥልጣን የለውጥና ዘርፍ ድጋፍ ሰጪ ዳይሬክቶሬት፣ የዕቃ ግዥ አቅርቦትና ንብረት አስተዳደር ዳይሬክቶሬት፣ ከሕግ አገልግሎት ዳይሬክቶሬት ጋር እየተወዛገቡ መሆናቸውን ሰነዶች ያስረዳሉ፡፡የተቋሙ የለውጥና ድጋፍ ሰጪ ዘርፍ ከሕግ ክፍሉ በጠየቀው አስተያየት እንደገለጸው፣ የጉምሩክ ኮሚሽን ክፍሉን በተመለከተ የአውቶሞቢሎቹ ግዥ ኤልሲ በባለሥልጣኑ ተከፍቷል፡፡ ንብረቶቹንም በአስቸኳይ እንዲወስድ ሞኤንኮ ጠይቋል፡፡ ከሦስት ቀናት በኋላ ወደቡ ዴመሬጅ ስለሚያስከፍል ዕልባት እንዲሰጠው የሕግ አስተያየት ጠይቋል፡፡የሕግ ማማከርና የኮንትራት ጉዳይ ቡድን በሰጠው አስተያየት እንዳስረዳው፣ በተሽከርካሪዎቹ የቀረጥና ታክስ ክፍያ ላይ ውዝግብ የተነሳው ከጨረታው ሰነድ ዝግጅት ጀምሮ ነው፡፡ዝግጅቱም ተቋሙን የሚጎዳ በመሆኑና የጨረታው ምዘና በአግባብ ባለመከናወኑ ተሸናፊ ተጫራች የአሸናፊነት አክሊል ተሰጥቶታል በማለት ጉዳዩ የተጠየቀውን ቀረጥና ታክስ ከመክፈል በላይ የመንግሥትን ጥቅም በከፍተኛ ሁኔታ የሚጎዳ በመሆኑ፣ የሒደቱ ተሳታፊዎች ተጠያቂ መሆን እንዳለባቸው ገልጾ አስተያየቱን ለሕግ አገልግሎት ዳይሬክቶሬት አሳውቋል፡፡ የሕግ ዳይሬክቶሬቱም የሕግ ማማከርና ኮንትራት ጉዳይ ቡድንን አስተያየት በመደገፍና በማጠናከር፣ ለዕቃ ግዥ ንብረት አቅርቦትና አስተዳደር ዳይሬክቶሬት በጻፈው አስተያየት፣ የተፈጸመውን የሕግ ጥሰት በመመርመር መንግሥትን ከጉዳት እንዲታደጉና የሕግ የበላይነት እንዲሰፍን ጠይቋል፡፡በግልባጭም ለከተማው አስተዳደር ከንቲባ ጽሕፈት ቤት፣ ለፌዴራል ጠቅላይ ዓቃቤ ሕግ፣ ለፌዴራል ፖሊስና ለአዲስ አበባ ፖሊስ ኮሚሽን፣ እንዲሁም ለሚመለከታቸው አካላት አሳውቆ ምላሽ እየተጠባበቀ መሆኑን ሪፖርተር ካገኛቸው ሰነዶች አረጋግጧል፡፡   